Tweejarige skok by huis doodArgieffoto ŉ Tweejarige seuntjie is Woensdagmiddag op ŉ erf in die suide van Johannesburg doodgeskok. Volgens Russel Meiring van ER24 het die voorval by ŉ huis in Uitbereiding 17 van die Precast-informele nedersetting in Lenasia plaasgevind. “Die kind het na bewering met ontblote kragdrade gespeel wat hom doodgeskok het,” het Meiring gesê. Paramedici van ER24 het by die huis opgedaag en by lede van die provinsiale nooddienste, wat besig was om noodhulp toe te pas, oorgeneem. “Paramedici het vir nagenoeg 30 minute vergeefs probeer om kind se lewe te red. Ongelukkig het hy geen tekens van lewe getoon nie en is op die toneel dood verklaar.” Die polisie was op die toneel om die voorval verder te ondersoek.